ጠቅላይ ፍርድ ቤት በእነ መላኩ ፈንታ አንድ መዝገብ የከፍተኛ ፍርድ ቤት ትዕዛዝን አፀና
የፌዴራሉ ጠቅላይ ፍርድ ቤት በእነ መላኩ ፈንታ አንድ መዝገብ የፌዴራሉ ከፍተኛ ፍርድ ቤት 15ኛ ወንጀል ችሎት ያሳለፈውን የክስ ይነጣጠል ትዕዛዝ አፀና፡፡የጠቅላይ ፍርድ ቤት አንደኛ ወንጀል ችሎት ዛሬ በዋለው ችሎት የፌዴራሉ ሥነ ምግባርና ፀረ ሙስና ኮሚሽን ዓቃቤ ህግ ክሱ ሊነጣጠል አይገባም በሚል ያስገባውን የይግባኝ አቤቱታ ውድቅ አድርጎታል፡ጠቅላይ ፍርድ ቤቱ ‘ጉዳዩ ይግባኝ የማይባልበት ነው’ ብለው የተከሳሾች ጠበቆች የወንጀል ሥነ ሥርዓት ህግ ቁጥር 184/ለ በመጥቀስ ያነሱትን መከራከሪያ ተቀብሏል፡፡የከፍተኛው ፍርድ ቤት ክሶቹ ተነጣጥለው እንዲቀርቡ ትዕዛዝ የሰጠበት መዝገብ መላኩንና ገብረዋህድ ገብረጊዮርጊስን ጨምሮ 31 ግለሰቦች በተከሳሽነት የተሰየሙበት ነው፡፡ የከፍተኛው ፍርድ ቤት በዚህ መዝገብ ጉቦ በመቀበልና በመስጠት የተከሰሱት 24 ተከሳሾች ጉዳይ ሊነጠል እንደሚገባ ትዕዛዝ ሰጥቶ ነበር፡ይህንን ትዕዛዝ በመቃወም ነበር የኮሚሽኑ ዓቃቤ ህግ ይግባኙን ለጠቅላይ ፍርድ ቤት ያሰማው፡፡ በይግባኝ አቤቱታውም የክሶቹ መነጣጠል የቀሪዎቹን ክሶች መሰረት ያናጋል እንዲሁም የምስክሮች መመላለስ ያስከትላል ሲል ተከራክሯል፡፡በዚህ መዝገብ 13 ግለሰቦች እያንዳንዳቸው ጉቦ መቀበል የሚል ክስ የተመሰረተባቸው ሲሆን ሌሎች 5 ክሶች ደግሞ ጉቦ መስጠትን ይመለከታሉ፡፡ መላኩና ገብረዋህድን ጨምሮ ሌሎች አራት ተከሳሾች ደግሞ የመንግስትን ስራ በማያመች ሁኔታ መምራት የሚል ክስ በዚሁ መዝገብ ተመስርቶባቸዋል፡ጉቦ መስጠትም ሆነ መቀበል የሚሉት ክሶች የመንግስትን ስራ በማያመች ሁኔታ መምራት ከሚሉ ክሶች ጋር በአንድ መዝገብ ለማጣመር ያስፈለገበት ግንኙነት አልተመለከተም ያለው ጠቅላይ ፍርድ ቤት የቀሪዎቹን ክሶች መሰረት ያናጋል የሚለው ክርክር የህግ መሰረት የለውም ሲል ይግባኙን ውድቅ አድርጎታል፡ጠቅላይ ፍርድ ቤቱ የከፍተኛ ፍርድ ቤት ትዕዛዝ እንዳይፈቀፀም አስቀምጦት የነበረውንም እግድ አንስቷል፡፡ይህን የጠቅላይ ፍርድ ቤት ውሳኔ ተጠባብቆ መዝገቡን ለመመርመር ተለዋጭ ቀጠሮ ይዞ የነበረውና መዝገቡን በመደበኝነት የሚያየው የፌዴራሉ ከፍተኛ ፍርድ ቤት 15ኛው ወንጀል ችሎት በመጪው አርብ ይሰየማል፡፡ 